## Barrachina: “Simplificació, modernització, dedicació absoluta, que es veu reflectida en l’execució pressupostària, i la defensa del nostre sector són els eixos d’acció de la Conselleria”

*** Recorda que el Consell ha aprovat, per primera vegada a la Comunitat Valenciana, un pla d’ajudes de 17 milions d’euros per a pal·liar els efectes de la sequera
* Afirma que s’estan invertint 50 milions d’euros per a la modernització de regadius i insistix que continuarà defenent l’aigua davant de “les retallades ideològiques” del Govern d’Espanya
* Anuncia la rebaixa del 60 % l’impost de transmissions de finques agràries i l’augment en un milió d’euros de les ajudes per a millorar la competitivitat de les explotacions ramaderes
* Senyala que s’han convocat les ajudes a la pesca i l’aqüicultura sostenibles per un valor superior als 15 milions d’euros i que ja s’han mobilitzat 200 milions per a impulsar el sector primari**

El conseller d’Agricultura, Aigua, Ramaderia i Pesca, Miguel Barrachina, ha comparegut este matí davant el Ple de les Corts i ha assegurat que “simplificació, modernització, dedicació absoluta, que es veu reflectida en l’execució pressupostària, i la defensa del nostre sector són els eixos d’acció de la Conselleria”.

Barrachina ha assegurat que tant ell com el seu equip porten treballant intensament des de la seua arribada a la Conselleria per a defendre i impulsar el nostre sector primari, “que en compte de reconeixement ha tingut patiment i que s’ha sentit enganyat per l’anterior Govern”.

Durant la seua intervenció, el conseller Barrachina ha fet menció de tots els assumptes que competixen a la seua Conselleria i ha assegurat que el Consell de Carlos Mazón “lluitarà pel sector primari i per atorgar als nostres agricultors, ramaders i pescadors, el respecte i reconeixement que mereixen”.

“Qüestions que ja s’estan materialitzant, tal com ho demostren els 200 milions d’euros que la Generalitat Valenciana ha mobilitzat durant els dos últims mesos per a rescatar i impulsar el nostre sector primari”, ha assenyalat Barrachina.

**Agricultura**

El conseller d’Agricultura ha afirmat que davant la dramàtica sequera que està patint la Comunitat Valenciana el Consell ha aprovat el Pla d’ajudes per a l’agricultura de secà i la ramaderia extensiva.

“Estem parlant d’ajudes que compten amb un pressupost de 17 milions d’euros i que beneficiaran 500 ramaders i 29.500 agricultors i una superfície de 75.000 hectàrees. El Consell vol garantir la viabilitat de les explotacions agràries i fer front a possibles problemes de proveïment d’aliments, per la qual cosa resulta inajornable adoptar un pla de contingència i oferir al sector els suports necessaris per a enfrontar-se a l’actual conjuntura”, ha subratllat Barrachina.

El conseller ha indicat que “esta ajuda directa va encaminada a evitar l’abandó de les terres, perquè a on no hi ha un agricultor, hi ha abandó”. Barrachina també ha explicat que “ningú haurà de desplaçar-se a demanar l’ajuda, no volem que ningú es quede arrere”, després de recordar que esta és la primera vegada que a la Comunitat Valenciana es fa una orde d’ajudes directes per la sequera per al secà i les ramaderies.

En matèria de regadius, el conseller Barrachina ha recordat que està en marxa una inversió de 50 milions d’euros per a modernització de regadius mitjançant inversions directes i ajudes a comunitats de regants per a l’ús racional de l’aigua i la millora de l’eficiència energètica.

A més, Barrachina ha assegurat que continuarà defenent l’aigua davant de les retallades ideològiques del Govern d’Espanya “perquè cada decisió del Govern de Sánchez en matèria d’aigua demostra una falta de sensibilitat amb la nostra terra i una humiliació per als agricultors valencians”.

Barrachina ha asseverat “que no fer els deures acaba amb la nostra agricultura” i ha recordat que el Consell porta des del mes de març reclamant actuacions al Govern central, per a pal·liar la greu situació de sequera per la qual travessa la comarca del Baix Segura.

Barrachina també ha anunciat que enguany es posarà en marxa una mesura determinant per al futur del sector agrari com és rebaixar en un 60 % l’impost de transmissions patrimonials per a les propietats agrícoles, que passarà del 10 al 4 %, “la qual cosa facilitarà el relleu generacional i l’abaratiment dels costos de l’activitat agrària i la millora de les estructures agràries”. “Així, un avi podrà cedir el camp al seu net sense cap cost i s’impulsa la pervivència de l’agricultura valenciana”, ha afirmat.

La potenciació de l’assegurança agrària és una altra de les mesures que el conseller d’Agricultura ha assenyalat com una ferramenta de compensació de pèrdues davant qualsevol fenomen advers. En este sentit, Barrachina ha afegit que la Comunitat Valenciana és l’autonomia que més ajudes atorga a la subscripció de l’assegurança agrària, amb una inversió de 35 milions d’euros en 2024, més del doble que la segona, que és Catalunya.

**Ramaderia**

El titular d’Agricultura ha anunciat que s’augmentaran en un milió d’euros, i es passaran de 5 milions a 6, les ajudes per a millorar la competitivitat de les explotacions ramaderes amb la finalitat d’afavorir les inversions en matèria d’instal·lacions, maquinària i equips. “Es tracta de donar suport als ramaders perquè facen inversions en les granges, amb la finalitat de renovar les instal·lacions, els equips i les infraestructures per altres més avançades tecnològicament”.

“Al mateix temps han de servir per a millorar les condicions de benestar animal, la sostenibilitat i la reducció dels impactes ambientals produïts per la mateixa activitat ramadera, sense oblidar la reducció dels costos de producció, la millora de la qualitat del producte final i el foment dels productes ecològics”, ha explicat Miguel Barrachina.

Barrachina ha ressaltat la posada en marxa, el passat 29 de juliol, del pla extraordinari de supervivència de les explotacions ramaderes, “que ha subministrat 16 milions de litres d’aigua a 54 municipis i a més de 128 explotacions ramaderes, la qual cosa ha permés garantir la supervivència de 76.000 caps de bestiar”.

**Pesca**

El conseller Barrachina ha exposat també les actuacions que es duran a terme en matèria de pesca i ha ressaltat que “la setmana passada vam convocar les ajudes a la pesca i l’aqüicultura sostenibles, per un valor superior als 15 milions d’euros, i que tenen per objecte el foment de la pesca sostenible, la recuperació i conservació dels recursos biològics aquàtics, així com la transformació i comercialització dels productes de la pesca i l’aqüicultura, la qual cosa contribuïx a la seguretat alimentària”.

A més, ha recordat que la Conselleria “ja ha pagat 3,9 milions d’euros per la  parada biològica de l’any 2022 i ja s’està gestionant el pagament corresponent al 2023”.

A final d’any està previst convocar també una orde d’ajudes de manera anticipada per a millora d’embarcacions, una subvenció plurianual fins al 2028 de 15,2 milions d’euros, que per al 2025 serà de 5,6 milions d’euros. “I eliminarem les taxes per als pescadors en els ports titularitat de la Generalitat”, ha afirmat.

**Plagues**

Miguel Barrachina també ha fet referència a diferents actuacions que la seua conselleria està desenrotllant en matèria de lluita contra les plagues i malalties que arruïnen les collites i ha assegurat que “continuarem insistint al Ministeri perquè flexibilitze les autoritzacions excepcionals que ens ajudarien a controlar-les”, a més de “continuar exigint el reforç de les inspeccions en ports, la imposició de les clàusules espill i el tractament en fred que hauria de ser obligatori en tots els acords comercials amb tercers països que exporten taronges, mandarines, llimes i pomelos”.

Finalment, el conseller d’Agricultura ha assegurat que “tot este treball ens ha permés en temps rècord, complir amb el nostre camp, amb els nostres ramaders, els nostres pescadors, en definitiva, amb els nostres herois del sector primari”.

Fecha: 02/10/2024